P9_TA(2020)0212

Ролята на ЕС за опазване и възстановяване на горите в света

Резолюция на Европейския парламент от 16 септември 2020 г. относно ролята на ЕС за опазване и възстановяване на горите в света (2019/2156(INI))

(2021/C 385/02)

Европейският парламент,

— като взе предвид Договора за функционирането на Европейския съюз, и по-специално член 11, член 191, параграф 1 и член 208 от него,

— като взе предвид решението на Съда на Европейския съюз от 17 април 2018 г. (1),

— като взе предвид целите за устойчиво развитие на ООН за периода 2015 — 2030 г.,

— като взе предвид Парижкото споразумение, постигнато на 21-вата сесия на Конференцията на страните по Рамковата конвенция на ООН по изменение на климата (РКООНИК),

— като взе предвид Конвенцията от 1992 г. за биологичното разнообразие, Глобалния стратегически план за биологичното разнообразие за периода 2011 — 2020 г. и целите от Аичи за биологичното разнообразие,

— като взе предвид съобщението на Комисията от 23 юли 2019 г., озаглавено „Засилване на действията на ЕС за опазване и възстановяване на горите в световен мащаб“ (COM(2019)0352),

— като взе предвид съобщението на Комисията от 11 декември 2019 г. относно Европейския зелен пакт (COM(2019)0640) и резолюцията на Парламента от 15 януари 2020 г. относно Европейския зелен пакт (2),

— като взе предвид съобщението на Комисията от 20 май 2020 г., озаглавено „Стратегия на ЕС за биологичното разнообразие за 2030 г. Да осигурим полагащото се място на природата в нашия живот (COM(2020)0380),

— като взе предвид Плана за действие на ЕС относно правата на човека и демокрацията за периода 2020 — 2024 г., външната политика на ЕС от 2016 г. по въпросите на коренното население, заключенията на Европейския съвет от 15 май 2017 г. относно коренното население и Европейския консенсус за развитие от 2017 г.,

— като взе предвид съобщението на Комисията от 28 ноември 2018 г., озаглавено „Чиста планета за всички — Европейска стратегическа дългосрочна визия за просперираща, модерна, конкурентоспособна и неутрална по отношение на климата икономика“ (COM(2018)0773),

— като взе предвид съобщението на Комисията от 20 септември 2013 г., озаглавено „Нова стратегия на ЕС за горите: за горите и сектора на горското стопанство“ (COM(2013)0659),

— като взе предвид окончателния доклад от 2013 г. от проучването на Комисията, озаглавен „Въздействието на потреблението на ЕС върху обезлесяването: Цялостен анализ на въздействието на потреблението на ЕС върху обезлесяването“,

— като взе предвид проучването от 2018 г. за осъществимост на възможностите за ускоряване на дейностите от страна на ЕС за борба с обезлесяването, възложено от Генерална дирекция „Околна среда“ на Комисията;

— като взе предвид съобщението на Комисията от 17 октомври 2008 г., озаглавено „Справяне с предизвикателствата, свързани с обезлесяването и деградацията на горите, за разрешаване на проблема с промяната в климата и загубата на биологичното разнообразие“ (COM(2008)0645),

— като взе предвид Плана за действие на ЕС от 2003 г. за прилагане на законодателството в областта на горите, управление и търговия (FLEGT), споразуменията за доброволно партньорство (СДП) за FLEGT с трети държави и работния план за FLEGT за периода 2018 — 2022 г.,

— като взе предвид резолюцията на Съвета на ООН по правата на човека от 21 март 2019 г. за признаване на приноса на правозащитниците еколози за упражняването на правата на човека, опазването на околната среда и устойчивото развитие,

— като взе предвид доклада на Организацията по прехрана и земеделие на ООН (ФАО), озаглавен „Състояние на горите в световен мащаб през 2020 г.“,

— като взе предвид Стратегическия план на ООН за горите за периода 2017 — 2030 г.,

— като взе предвид специалните доклади на Междуправителствения комитет по изменение на климата (IPCC) относно изменението на климата, опустиняването, деградацията на земята, устойчивото управление на земята, продоволствената сигурност и потоците на парникови газове в сухоземните екосистеми, както и неговия пети доклад от 2014 г. относно изменението на климата: последици, приспособяване и уязвимост,

— като взе предвид доклада на Междуправителствената научно-политическа платформа относно биоразнообразието и предлаганите от екосистемите услуги (IPBES) от 31 май 2019 г. за глобална оценка на биоразнообразието и предлаганите от екосистемите услуги,

— като взе предвид своята резолюция от 16 януари 2020 г. относно петнадесетото заседание на Конференцията на страните (COP15) по Конвенцията за биологично разнообразие (3),

— като взе предвид своята резолюция от 28 ноември 2019 г. относно извънредното положение по отношение на климата и околната среда (4),

— като взе предвид своята резолюция от 11 септември 2018 г. относно прозрачното и отговорно управление на природните ресурси в развиващите се страни: случаят с горите (5),

— като взе предвид своята резолюция от 4 април 2017 г. относно палмовото масло и обезлесяването на тропическите гори (6),

— като взе предвид член 54 от своя Правилник за дейността,

— като взе предвид становищата на комисията по развитие, на комисията по международна търговия, на комисията по земеделие и развитие на селските райони и на комисията по промишленост, изследвания и енергетика,

— като взе предвид доклада на комисията по околна среда, обществено здраве и безопасност на храните (A9-0143/2020),

А. като има предвид, че в периода 1990 — 2016 г. са изгубени 1,3 милиона квадратни километра от световните гори, което има разрушително въздействие върху биологичното разнообразие, климата, хората и икономиката; като има предвид, че въпреки всички положени до момента усилия редица международни ангажименти в областта на горите, като например цел 15,2 от целите на ООН за устойчиво развитие (ЦУР) (7) и цел № 5 от Конвенцията от Аичи за биологичното разнообразие (8), не са на път да бъдат изпълнени надлежно от настоящите политики; като има предвид, че в доклада на Европейската агенция за околна среда, озаглавен „Околната среда в Европа — състояние и перспективи за 2020“, се отбелязва, че „горската площ в Европа е в голяма степен стабилна през последните две десетилетия“, но също така се предупреждава, че „от 2013 г. насам се наблюдава много слабо подобряване на природозащитния статус на горските местообитания и видове“ и че „природните […] и причинените от човека смущения […] представляват заплаха за европейските гори“;

Б. като има предвид, че 17-те ЦУР са интегрирани и неделими; като има предвид, че следва да се постигне напредък едновременно към устойчиво земеделие, продоволствена сигурност и устойчиво управление на горите — основни елементи на ЦУР;

В. като има предвид, че горите са от съществено значение за смекчаването на последиците от изменението на климата и за адаптирането към него, и като има предвид, че от друга страна, обезлесяването, по-специално обезлесяването на тропическите гори, е важен фактор за изменението на климата; като има предвид, че емисиите от земеползването и промените в земеползването, дължащи се предимно на обезлесяване, са втората най-сериозна причина за изменението на климата след изгарянето на изкопаеми горива, отговорно за близо 12 % от всички емисии на парникови газове; като има предвид, че горите също така приютяват 80 % от световното биологично разнообразие, допринасят за мерки за намаляване на риска от бедствия чрез природосъобразни решения и подкрепят препитанието на около 25 % от световното население, като същевременно представляват голяма част от земята, която традиционно се населява от коренно население, и допринасят за човешкото здраве, като въплъщават незаменими културни, обществени и духовни ценности;

Г. като има предвид, че според Междуправителствения комитет по изменение на климата поради изменението на климата и загубата на биологично разнообразие природни смущения, като например суши, наводнения, бури, нашествия на вредители, ерозия и пожари, ще се случват по-често и по-интензивно, което ще причини също така по-големи вреди на горите в световен мащаб; като има предвид, че увеличаването на инвестициите в природосъобразни решения е едно от най-ефективните от икономическа гледна точка средства за справяне с емисиите и за опазване на екосистемите, като същевременно подобрява условията за препитание, устойчивостта и продоволствената сигурност;

Д. като има предвид, че са необходими широкообхватни, амбициозни и съгласувани действия, подплатени с политическа и обществена воля, за опазване и възстановяване на световните гори;

Е. като има предвид, че засилването на действията за опазване и възстановяване на горите и увеличаването на количеството и качеството на горските екосистеми трябва да играе решаваща роля в политиките на ЕС и на държавите членки в областта на устойчивостта и за постигането на целите на Европейския зелен пакт; като има предвид, че с цел ограничаване на глобалното затопляне и подпомагане на борбата със загубата на биологично разнообразие е от съществено значение горите да бъдат защитени, възстановени и управлявани по такъв начин, че да се увеличи максимално капацитетът им за съхранение на въглерод и за опазване на биологичното разнообразие; като има предвид, че девствените гори осигуряват повече съхранение на въглероден диоксид и съществено местообитание, което липсва при по-младите и наскоро засадените гори;

Ж. като има предвид, че според доклада на ФАО за състоянието на горите в световен мащаб през 2020 г. в целия свят „разрастването на селското стопанство продължава да бъде основният фактор за обезлесяването“ наред с разрастването на градовете, развитието на инфраструктурата и минното дело; като има предвид, че е необходимо да се работи в тясно сътрудничество с държавите — партньори на ЕС, и различните заинтересовани лица с цел засилване на иновативните и положителните взаимодействия между селското и горското стопанство за изграждане на устойчиви селскостопански системи и подобряване на продоволствената сигурност; като има предвид, че ЕС също участва непряко в обезлесяването и деградацията на горите и други природни екосистеми чрез вноса и потреблението на стоки, свързани с обезлесяването, като соя, палмово масло, каучук, царевица, говеждо, кожа и какао; като има предвид, че потреблението в ЕС представлява около 10 % от обезлесяването в световен план под формата на общо крайно потребление;

З. като има предвид, че неотдавна в рамките на разследване на „Глоубъл Уитнес“ беше установено, че в периода 2013 — 2019 г. финансови институции със седалище в ЕС са били основните международни източници на финансиране на шест дружества в областта на агроиндустрията, свързани с унищожаването на гори в Амазония, басейна на р. Конго и Папуа Нова Гвинея, които са подкрепили със средства в размер на 7 милиарда евро (9);

И. като има предвид, че с текущите доброволни ангажименти за справяне с обезлесяването, поети от дружества и банки, не се постигна необходимата промяна в поведението, която да сложи край на това катастрофално унищожаване на околната среда;

Й. като има предвид, че отрицателното въздействие на Директивата за енергията от възобновяеми източници върху горите в световен мащаб и горите в ЕС наложи преработване на Директивата (10); като има предвид, че въведените промени обаче няма да решат проблема;

К. като има предвид, че субсидиите за биоенергия от дървесина следва да бъдат пренасочени към енергийна ефективност и енергия от възобновяеми източници;

Л. като има предвид, че приложимите правила на Директивата за енергията от възобновяеми източници се основават на разбирането, че отглеждането на енергийни култури е устойчиво и неутрално по отношение на климата и дава възможност за възобновяване на източника в подходящ период от време; като има предвид, че това разбиране е погрешно;

М. като има предвид, че ще са необходими действия на всички равнища, включително регулаторни мерки и по-строго прилагане на действащото законодателство, както и значителни публични и частни инвестиции за по-ефективно опазване на горите в световен мащаб и на други природни екосистеми; като има предвид, че това може да бъде постигнато единствено чрез гарантиране на съгласуваност на политиките във всички сектори и между вътрешните и външните политики на ЕС чрез прилагането на принципа за ненанасяне на вреда;

Н. като има предвид, че повишените защита и възстановяване на горите и на други природни екосистеми, както и устойчивото управление на горите са важни за запазването на поминъка на коренното население и на местните общности, предоставят възможности за социално и икономическо развитие и създаване на работни места и дават възможност за развитие на устойчиви биоикономики, като същевременно подобряват екосистемните услуги и опазват биологичното разнообразие; като има предвид, че горите представляват зелен икономически сектор с потенциал за създаване на между 10 и 16 милиона работни места в целия свят;

О. като има предвид, че мангровите гори изпълняват екосистемни услуги от ключово значение, тъй като съхраняват големи количества въглерод, представляват важно място за хвърляне на хайвер за много видове риби от кораловите рифове и предпазват кораловите рифове от концентрация на хранителни вещества и седименти, а крайбрежните райони — от наводняване; като има предвид, че до неотдавна мангровите гори покриваха над три четвърти от тропическото крайбрежие, но повече от половината от тях са изгубени поради развитието на тези крайбрежни райони, аквакултурата, замърсяването и неустойчивото ползване;

П. като има предвид, че преобразуването на мангровите гори причинява 10 % от емисиите на въглерод, свързани с обезлесяването, въпреки че мангровите гори съставляват едва 0,7 % от тропическите гори (11);

Р. като има предвид, че размерът на финансовите средства, предоставяни от ЕС за опазването и възстановяването на горите и за устойчивото управление на горите в държавите партньори, е недостатъчен предвид мащаба на проблема; като има предвид, че опазването, възстановяването и устойчивото управление на горите и други естествени екосистеми, както и свързаните с тях ползи и аспекти по отношение на правата на човека трябва да бъдат включени по-успешно в механизмите на ЕС за финансиране;

С. като има предвид, че ЕС и неговите държави членки имат дългогодишни традиция и опит в областта на устойчивото управление на горите и могат да ги използват за подпомагане на други държави при изграждането на капацитет в тази област;

Т. като има предвид, че коренното население, местните общности и защитниците на околната среда се намират под все по-голяма заплаха и са обект на сплашване, като се сблъскват с нарушения на правата на човека поради усилията си да защитят своите гори, земи и околна среда;

У. като има предвид, че вероятността за пренасяне на патогени като вируси от диви животни към домашни животни и към хора (зоонози) може да се увеличи вследствие на разрушаването и промяната на естествените екосистеми;

Ф. като има предвид, че устойчивата и ефективна политика в областта на горите изисква надеждна информация за горските ресурси, тяхното състояние и начините, по които те се управляват и използват, наред с надеждна информация относно промяната в земеползването;

Х. като има предвид, че горите и веригата на стойността, основана на горското стопанство, са от ключово значение за по-нататъшното развитие на кръговата биоикономика, като осигуряват работни места и икономическо благосъстояние в селските и градските райони, постигат смекчаване на последиците от изменението на климата и предлагат ползи, свързани със здравето;

1. приветства съобщението на Комисията, озаглавено „Засилване на действията на ЕС за опазване и възстановяване на горите в световен мащаб“, и счита, че това е добра основа за решителни действия; изразява съгласие с петте приоритета, представени в съобщението; подчертава, че всички тези приоритети са необходими за спиране и обръщане на процеса на обезлесяване и на деградацията на природните екосистеми, по-специално на горите, както и на загубата на биологично разнообразие и свързаните с това нарушения на правата на човека и трябва да бъдат приложени бързо и последователно; припомня обаче, че ЕС и неговите държави членки следва да бъдат по-амбициозни в действията си, за да изпълнят своите ангажименти и да предприемат мерки във връзка с неотложността на обезлесяването и деградацията на горите в световен мащаб; подчертава значението на всеобхватен набор от действия и инициативи, включително нови регулаторни мерки, които са ефективни, допълващи се и приложими и включват мониторинг;

2. подчертава необходимостта от признаване на компетентността, отговорността и наличните средства на ЕС в областта на опазването на горите, включително европейските гори като част от световните гори, в рамките на политиката на ЕС в областта на околната среда; отново заявява, че успехът на външната ни дейност и на реакцията на нашите партньори за опазване на техните гори зависи от това колко ефективно и амбициозно подхождаме ние самите към природното си наследство; поради това призовава Комисията и държавите членки да гарантират в съответствие с Европейския зелен пакт и със Стратегията до 2030 г. за биологичното разнообразие най-високите стандарти за опазване на околната среда и по-голяма съгласуваност между задачата за опазване и възстановяване на горите както в ЕС, така и във външната му дейност;

3. припомня, че от ЕС и неговите държави членки се очаква да предприемат спешни действия за защита и възстановяване на горите, за да изпълнят своите ангажименти съгласно ЦУР, Парижкото споразумение, Глобалния стратегически план за биологично разнообразие за периода 2011 — 2020 г. и Стратегическия план на ООН за горите за периода 2017 — 2030 г. и неговите глобални цели за горите;

4. подчертава ролята на горите в повишаването на устойчивостта към неблагоприятните въздействия от изменението на климата; подчертава необходимостта от конкретни и ефективни действия в стратегиите и плановете за адаптиране към изменението на климата, като бъдат включени полезните взаимодействия между смекчаването на изменението на климата и адаптирането към него;

5. подчертава положителния принос на горите за човешкото здраве и качеството на живот на гражданите и високата екологична стойност, представена чрез поглъщане на въглерод, съхранение на вода, контрол върху ерозията и осигуряване на защита от свлачища;

6. подчертава факта, че движещите сили на обезлесяването излизат извън рамките на самия горски сектор и се отнасят до широк кръг от въпроси, като например правото на собственост върху земя, защитата на правата на коренното население, селскостопанските политики, изменението на климата, демокрацията, правата на човека и политическата свобода;

7. подчертава, че жените от коренното население и жените — земеделски стопани, играят централна роля в опазването на горските екосистеми; отбелязва обаче със загриженост липсата на приобщаване и оправомощаване на жените в процеса на управление на природните ресурси; счита, че равенството между половете в обучението в областта на горското стопанство играе основна роля за устойчивото управление на горите и че то следва да бъде отразено в Плана за действие на ЕС за прилагане на законодателството в областта на горите, управление и търговия (FLEGT);

8. призовава Комисията да увеличи усилията си за цялостен подход за справяне с обезлесяването чрез последователна рамка на политиката, като същевременно гарантира опазването на екосистемите; припомня, че е важно да бъдат зачитани ръководните принципи на ООН за бизнеса и правата на човека; подкрепя продължаващите преговори с оглед на създаването на обвързващ инструмент на ООН за транснационалните корпорации и други стопански предприятия във връзка с правата на човека и подчертава, че ЕС трябва да бъде участва проактивно в този процес;

9. изразява съгласие със и подчертава позоваването в съобщението на Комисията на незаменимия характер на девствените гори и призовава Комисията и държавите членки да признаят, че опазването на първичните гори осигурява изключителна полза за смекчаване на последиците от изменението на климата, произтичаща от размера и дълголетието на техните екосистемни въглеродни запаси; подчертава, че залесяването, извършено по начин, който е съвместим със защитата и подобряването на местните екосистеми, може да спомогне за постигане на неутралност по отношение на климата до 2050 г., като същевременно отбелязва, че новозасадените гори не могат да заменят девствените гори; подчертава, че опазването на горите следва да бъде политически приоритет за ЕС; подчертава, че ЕС следва да служи за пример и да гарантира изпълнението на собствените си международни ангажименти и на тези на държавите членки в социалната сфера и в областта на опазването на околната среда, включително по отношение на климата, биологичното разнообразие и правата на човека;

10. призовава Комисията и държавите членки да гарантират ефективното прилагане на съществуващите приоритетни области и да включат обвързващи цели за опазване и възстановяване на горските екосистеми, особено девствените гори, като част от бъдещата стратегия на ЕС за горите, която следва да бъде в пълно съответствие с предложението, очертано в Стратегията на ЕС за биологичното разнообразие за 2030 г. за обвързващи цели за възстановяване и защитени зони; подчертава, че е важно да се предостави подходяща подкрепа и финансиране за тези мерки;

11. подчертава, че следва да се обърне специално внимание на мангровите гори и на горите в крайбрежните зони, които са особено засегнати от изменението на климата и представляват изключителна възможност за разгръщане на политиките за опазване, адаптация и смекчаване на последиците от изменението на климата; изразява съжаление във връзка с факта, че мангровите гори не се споменават в съобщението на Комисията; подчертава, че 80 % от земното биологично разнообразие могат да бъдат открити в горите и че мангровите гори са важни както от гледна точка на климата, така и от гледна точка на биологичното разнообразие, а и за поминъка на съответните местни общности;

12. подчертава ролята на гражданското общество за опазването на околната среда и за устойчивото потребление и призовава Комисията и държавите членки да гарантират пълна прозрачност и обществено участие в мерки, свързани с горите и земеползването, с цел предотвратяване на обезлесяването и деградацията на горите, насърчаване на опазването на горите и устойчивото управление на горите и подкрепа на опазването и възстановяването на естествените гори на регионално и световно равнище; подчертава, че е важно да се създаде платформа за диалог между множество заинтересовани лица и държавите членки относно обезлесяването, деградацията на горите и начините за устойчиво увеличаване на горското покритие в световен мащаб с цел изграждане на съюзи, поемане на съвместни ангажименти, спиране на обезлесяването и обмен на опит и информация;

13. подчертава решаващата роля, правата и необходимостта от подкрепа за коренното население и местните общности, включително жените, за опазването на горите в световен мащаб и за процеса на вземане на решения относно тези гори; отчита също така заплахите и нарушенията на правата на човека, пред които са изправени те; поради това призовава Комисията да вземе под внимание тяхната роля и да ги включи в разработването, приемането, изпълнението и прилагането на мерки за опазване на горите, било то на световно равнище, на равнището на ЕС, на национално или поднационално равнище;

14. припомня, че земеделските стопани знаят, че горите са неразделна и необходима част от ландшафта за техните съответни екологични, икономически и социални функции, и че традиционно са се стремили да опазват, използват и възстановяват горите и продължават да го правят и сега; отбелязва, че някои местни общности и коренно население използват традиционни земеделски техники от векове, за да опазят горите, въз основа на специалното си разбиране за устойчиво използване на земята;

15. припомня, че коренното население, местните общности, дребните земеделски стопани и жените притежават незаменими знания за горите и се уповават в много голяма степен на тях; призовава ЕС да осигури признаването на техните права на земевладение и права на човека като въпрос на социална справедливост в съответствие с Доброволните насоки на ФАО относно отговорното управление на правото на владение на земя, рибарството и горите, Декларацията на ООН за правата на коренното население и Конвенция № 169 на Международната организация на труда (МОТ), както и ефективното им участие в разработването и изпълнението на програми на ЕС за развитие, които оказват въздействие върху тях, и в прилагането на мерките за опазване на горите, като се основава на поуките, извлечени от програмата FLEGT;

16. припомня значението на подходящ достъп до правосъдие, средства за правна защита и ефективна защита за лицата, подаващи сигнали за нередности в държавите — износителки на природни ресурси, с цел да се гарантира ефективността на всяко законодателство или всяка инициатива; призовава Комисията и държавите членки да увеличат защитата си по отношение на всички защитници на околната среда и горите в ЕС и по света;

17. приветства ангажимента на Комисията за увеличаване на устойчивостта и прозрачността на веригата на доставки и на инвестициите, за да се гарантира потреблението на продукти от вериги за доставки, несвързани с обезлесяване; отново подчертава значението на всеобхватен набор от действия и инициативи в това отношение;

18. призовава Комисията при разработването на такива действия и инициативи да разгледа също така начините, по които те могат най-добре да допринесат за защитата на други важни естествени екосистеми, които са изложени на сериозен риск от деградация или преобразуване;

19. счита, че едно общо определение на понятието „верига на доставки без обезлесяване“ има водещо значение за решаването на проблема със стоките, допринасящи за обезлесяването, и призовава Комисията да предложи амбициозно определение; подчертава в този контекст силната връзка между основаните на горите вериги за създаване на стойност и ЦУР;

20. отбелязва, че насърчаването на прозрачни схеми за сертифициране на стоки, несвързани с обезлесяване, е един от многото подходящи инструменти; посочва обаче, че основната цел на тези схеми трябва да бъде борбата с обезлесяването;

21. призовава Комисията да извърши незабавно проучвания относно схемите за сертифициране и проверка в сектора на горското стопанство и за продуктите на основата на дървесина, както и относно схемите за сертифициране на стоки, несвързани с обезлесяване; приканва Комисията да представи тези проучвания на Парламента за по-нататъшно разглеждане заедно с предложените последващи действия и мерки, така че да се насърчат по-строги стандарти и да се гарантира прозрачността на схемите за сертифициране и за проверка от трети лица;

22. приветства съобщението на Комисията за по-нататъшно интегриране на съображенията, свързани с обезлесяването, в рамките на екомаркировката на ЕС, екологосъобразните обществени поръчки и други инициативи в контекста на кръговата икономика като част от цялостен набор от действия и инициативи за гарантиране на вериги на доставки, несвързани с обезлесяване;

23. отново отправя искането си към Комисията да представи във възможно най-кратък срок оценено от гледна точка на въздействието предложение за правна рамка на ЕС, основана на надлежната проверка, с цел осигуряване на устойчиви вериги на доставки на предлагани на пазара на ЕС продукти и стоки, несвързани с обезлесяване, със специален акцент върху справянето с основните фактори за вноса на продукти, получени в резултат на обезлесяване; счита, че подобна рамка следва да подлежи на изпълнение и да бъде в съответствие с международните стандарти и задължения, следва да се прилага към цялата верига на доставки, след като се направи внимателна оценка, че е функционална и приложима за всички участници на пазара, включително МСП, и следва да бъде придружена от солиден механизъм за прилагане, включително ефективни, пропорционални и възпиращи санкции; отбелязва, че мерките на ЕС в това отношение не следва да водят до загуба на доходи за хората в развиващите се държави, а до нови икономически възможности и до общ преход към по-устойчива икономика; призовава Комисията да обяви своята подкрепа по въпроса за устойчивостта на веригите на доставки, включително обезлесяването и деградацията на горите, в съответните международни форуми за търговия със стоки;

24. призовава Комисията да предложи изисквания за надлежна проверка по отношение на финансовите институции с цел установяване, предотвратяване и смекчаване на въздействието върху околната среда, върху обществото и върху правата на човека в резултат на предизвиканото от ЕС обезлесяване с цел да се гарантира, че нито един финансов или банков субект на ЕС не е пряко или непряко свързан с обезлесяване, деградация на горите, преобразуване или деградация на естествени екосистеми или с нарушения на правата на човека;

25. подчертава ролята на собствениците и управителите на гори за осигуряване на устойчиво развитие на горите; подчертава, че европейската горска промишленост може да допринесе за постигането на напредък по световните стандарти за устойчиво управление на горите; счита, че европейските промишлени отрасли, МСП и микропредприятията в сектора на горското стопанство следва също да участват в диалога с държавите партньори относно начина за допълнително насърчаване на устойчивостта по цялата верига за създаване на стойност;

26. призовава частния сектор да бъде по-проактивен в борбата с обезлесяването в своите вериги на доставки и инвестиции, като изпълнява задълженията си по отношение на обезлесяването и осигурява пълна прозрачност по отношение на спазването на поетите от него ангажименти; подчертава необходимостта от привличане на частни инвестиции за справяне с движещите сили на обезлесяването и за осъществяване на ЦУР и прилагане на Парижкото споразумение; същевременно призовава Комисията да задълбочи сътрудничеството с частния сектор и да създаде подходящи инструменти за стимулиране на новаторите, които да са базирани на принципа на споделената отговорност; приветства текущия преглед на Директивата относно оповестяването на нефинансова информация ( 12 ) и приканва Комисията да увеличи качеството и обхвата на оповестяването на нефинансова информация, по-специално по отношение на екологичните аспекти, и да насърчава включването на свързаните с горите съображения в корпоративната социална отговорност; припомня освен това, че е важно да бъдат зачитани ръководните принципи на ООН за бизнеса и правата на човека; подкрепя продължаващите преговори с оглед на създаването на обвързващ инструмент на ООН за транснационалните корпорации и други стопански предприятия във връзка с правата на човека и подчертава, че ЕС трябва да участва проактивно в този процес;

27. призовава Комисията да направи съвместно с частния сектор и други участници в сферата на развитието оценка на нови финансови и застрахователни решения, свързани с риска от природни бедствия, за борба с катастрофални събития, засягащи големи горски площи;

28. призовава Комисията да подкрепя и стимулира инициирани от промишлеността иновации и инициативи за повишаване на устойчивостта във веригите за създаване на стойност;

29. счита, че в съответните промишлени области е необходимо пренасочване както на частни, така и на публични финансови потоци към дейности, несвързани с обезлесяване; припомня, че до 31 декември 2021 г. Комисията следва да направи оценка на разпоредбите, необходими за разширяване на обхвата на Регламента за таксономията ( 13 ) , така че той да обхваща и икономически дейности, които значително вредят на устойчивостта на околната среда;

30. призовава Комисията и държавите членки да използват ефективно механизмите за смесено финансиране с цел привличане на финансиране от частния сектор за възстановяване на горите;

31. призовава Комисията и държавите членки да предложат конкретни мерки за укрепване на политическата и регулаторната рамка в подкрепа на опазването и възстановяването на горите и на устойчивото управление на горите в световен мащаб, както и да предоставят насоки и конкретни мерки за устойчиво планиране на земеползването; призовава Комисията да насърчава обмен на най-добри практики между държавите членки и с трети държави; призовава Комисията освен това да насърчава провеждането на процеси за правна реформа в държавите производителки при осигурено ефективно и пълноценно участие на всички заинтересовани лица, включително гражданското общество, коренното население и местните общности, като се отделя специално внимание на ефективното участие на жените;

32. подчертава значението на насърчаването на устойчиво управление на горите и на устойчива биоикономика; признава, че устойчивите модели за управление на горите и устойчивото земеползване в световен мащаб могат да допринесат за предотвратяване на обезлесяването и на деградацията на горите и следва да се основават на най-високите стандарти за устойчивост, като съчетават икономическата, екологичната и социалната устойчивост и защитават биологичното разнообразие и ценните въглеродни поглътители като основни елементи, като същевременно запазват техните вътрешна стойност, производителност и екосистемни услуги; призовава Комисията да насърчава устойчиво горско и селско стопанство и да разработи механизми за стимулиране на дребните земеделски стопани и местните общности в държавите партньори, за да се поддържат и подобряват екосистемните услуги и продуктите, получени чрез устойчивото горско и селско стопанство; подчертава значението на агро-лесовъдните системи за селскостопанското производство, диверсификацията, смекчаването на изменението на климата и адаптирането към него, както и предотвратяването на опустиняването; посочва, че тези агро-лесовъдни системи се характеризират с по-висока ефективност на земеползването в сравнение с други селскостопански системи; призовава за промяна с цел систематично стимулиране на съществуващите агро-лесовъдни системи с висока природна стойност, улесняване на тяхното възстановяване и изграждане на капацитет за рационализиране на този метод на производство;

33. подчертава факта, че „Хоризонт 2020“ вече финансира значителни научни изследвания и иновации в прехода към по-устойчиви практики на земеползване и вериги на доставки, за да се спре обезлесяването и деградацията на горите; призовава за увеличено финансиране, което да позволи на „Хоризонт Европа“ да продължи да предоставя подкрепа в тези области;

34. насочва вниманието към Декларацията на министрите от Катовице относно горите за климата в рамките на Рамковата конвенция на ООН по изменение на климата (РКООНИК), приета от международната общност на 12 декември 2018 г., в която се подчертава значението на горите и използването на дървен материал за опазването на климата и тези въпроси се поставят в контекста на други международни цели и решения, свързани с горите; отбелязва, че както е посочено в Декларацията, тези цели могат да бъдат постигнати единствено чрез многофункционално активно управление на горите, което означава стратегия за управление, която да отчита и постига баланс между всички цели, свързани с горите, като например поглъщане на въглерод, опазване на биологичното разнообразие и почвата, добив на суровини, отдих и производство на храни;

35. подчертава важната роля на горското стопанство, наред със селското стопанство, в управлението на природните ресурси и земеползването в селските райони на ЕС и на света; признава във връзка с това разнообразието при управлението на горите, собствеността върху горите, агролесовъдството и възможностите между отделните държави членки;

36. подчертава, че методите за постигане на целите, определени в пакета „Чиста енергия за всички европейци“, не трябва да водят до обезлесяване и деградация на горите в други части на света; поради това призовава Комисията да направи преглед до 2021 г. на съответните аспекти на доклада, приложен към Регламент (ЕС) 2019/807 на Комисията ( 14 ) и по целесъобразност и без необосновано забавяне да преразгледа настоящия регламент, като извърши това при всички случаи преди 2023 г., въз основа на състоянието на научните познания и в съответствие с принципа на предпазливост; изисква от Комисията да направи повторна оценка на данните за соята и да прекрати постепенно използването на биогорива с висок риск от непреки промени в земеползването във възможно най-кратък срок и не по-късно от 2030 г.;

37. подчертава необходимостта от намаляване на потреблението на дървесина и на продукти на основата на дървесина в ЕС чрез насърчаване на по-кръгова икономика, намаляване на генерирането на отпадъци до минимум, както и чрез насърчаване на осведомеността на потребителите относно екологичните последици от стоките на основата на дървесина;

38. припомня писмото от над 700 учени, които призовават за научно обосновано преразглеждане на Директивата за енергията от възобновяеми източници, по-специално за изключване на определени видове дървесна биомаса от отчитането на постигането на целта и от допустимостта за получаване на подпомагане;

39. осъжда все по-голямото използване на дървесина за биогорива и биоенергия, което създава натиск върху горите в ЕС и в света с оглед на нарастващото търсене на енергия от възобновяеми източници;

40. отбелязва, че на COP23 беше засвидетелствана амбицията на редица държави, богати на девствени гори и на гори с голямо биологично разнообразие, които представляват половината от населението на света, да увеличат употребата на дървесина и друга растителна маса за производство на енергия ( 15 ) ; отново заявява, че ЕС не следва да дава погрешен пример и трябва да гарантира, че правилата, насочващи политиката в областта на възобновяемата енергия, не стават причина за унищожението и деградацията на екосистемите;

41. настоятелно призовава Комисията и държавите членки да вземат изцяло предвид въздействието, което по-голямото използване на биогорива оказва върху обезлесяването; поради това призовава Комисията да извърши съществена реформа на политиките на ЕС в областта на биоенергията, а именно чрез преразглеждане на Директивата за енергията от възобновяеми източници;

42. призовава Комисията да осигури ефективни мерки за устойчивото производство и използването на дървесни горива с оглед на, inter alia , високото равнище на внос на дървесни пелети в ЕС и потенциалните рискове, които този внос представлява за горите в трети държави; счита, че принципът на каскадно използване следва да бъде насърчаван и може да се използва като полезен начин за подобряване на ефективното използване на ресурсите;

43. припомня, че около 2,6 милиарда души в света използват традиционна биомаса за готвене, основно дървен материал и дървени въглища, а три четвърти от тях нямат достъп до ефективни печки; призовава ЕС да увеличи подкрепата си за трети държави, за да се премине към устойчиви и възобновяеми източници на енергия, и да намали натиска на обезлесяването, причинено от използването на дървен материал като гориво; подчертава, че ако енергийните системи на трети държави бяха по-децентрализирани, това би дало възможност за еднозначен преход към устойчиви възобновяеми енергийни източници;

44. отбелязва, че социалното и икономическото значение на селското стопанство се разраства, тъй като населението на света нараства и налага увеличаване на производството на храни и селскостопански продукти, като същевременно следва да се смекчава изменението на климата; отбелязва със загриженост изчислението, че 14 % от храната в световен мащаб се губи в резултат на добив, клане и улов ( 16 ) , и подчертава необходимостта от съгласувани действия за предотвратяване на загубата и разхищението на храни по цялата хранителна верига и за бързо реагиране при кризи, които биха могли да доведат до недостиг на храна;

45. подчертава, че е важно да се насърчават устойчиви хранителни режими чрез повишаване на осведомеността на потребителите за въздействието на моделите на потребление и предоставяне на информация за хранителни режими, които са по-полезни за здравето на хората и имат по-малък отпечатък върху околната среда;

46. подчертава необходимостта от по-нататъшен значителен напредък, когато става въпрос за разработването и прилагането на стратегия на ЕС за протеиновите култури и за осигуряване на стабилно производство на протеинови култури в рамките на ЕС, за да се ограничи опасността от обезлесяване, свързано с тези култури, в други региони на света и да се намали зависимостта от вноса, както и да се намали натискът върху горите вследствие на промени в земеползването; подчертава, че такъв напредък следва да се постигне, наред с другото, чрез по-широкото приемане на ротация на културите, придружено от подкрепа и насоки за земеделските стопани в райони, подходящи за отглеждане на протеинови култури, и че подобни действия биха намалили зависимостта от вноса, обезлесяването, деградацията и натиска върху горите вследствие на промени в земеползването; поради това призовава за въвеждането на критерии за устойчивост по отношение на вноса на растителни протеини;

47. счита, че причините за обезлесяването следва да бъдат разгледани в рамка на политика на ЕС, като по този начин следва да се гарантира съгласуваността на свързаните с горите политики и да се намали натискът върху горите; счита, че подобна рамка на политиката би насърчила все по-иновативно, устойчиво и ефективно селско стопанство в рамките на ЕС и извън него и би намалила загубите на храни по цялата хранителна верига чрез нови технологии; посочва, че целите, очертани в рамката, могат да бъдат постигнати, като се предостави на земеделските стопани лесен достъп до финансиране, така че те да могат да придобиват най-модерни селскостопански технологии с висока степен на прецизност;

48. подчертава, че макар земеделските стопани да са в основата на предоставянето на нашите основни земеделски и хранителни нужди, тяхната работа зависи от природните ресурси като почви, води и гори; отбелязва, че признаването на многофункционалността на горите е от решаващо значение за правилното управление на световния горски фонд; подчертава, че икономическите, социалните и екологичните аспекти — от традиционното производство на дървесина и други продукти до екосистемните услуги, биологичното разнообразие и други ползи за околната среда, като например поглъщане и съхранение на въглерод, които предотвратяват ерозията на почвата и подобряват качеството на въздуха и водата — са взаимосвързани и взаимозависими; подчертава, че тези аспекти изискват цялостен и последователен подход по отношение на опазването, възстановяването и управлението на горите и решаването на проблема с обезлесяването;

49. призовава Комисията и държавите членки да предприемат конкретни стъпки за хармонизиране на данните и подобряване на достъпността на информацията и данните, получени чрез съществуващи и нови инструменти за наблюдение и оценка, свързани с горите в света и в ЕС, и да гарантират, че информацията се разпространява във форма, която е достъпна, лесна за ползване и разбираема за регулаторните и правоприлагащите органи, обществеността, потребителите и частния сектор, както и че е във вид, позволяващ нейното използване от създателите на политики; призовава държавите членки да подобрят своите статистики относно обема на дървения материал, който закупуват, включително като посочват количеството на устойчивите, законни или сертифицирани по FLEGT материали, които могат да бъдат включени в техните поръчки;

50. призовава Комисията и държавите членки да увеличат усилията за подобряване на наличността, качеството и хармонизирането на надеждна информация за горските ресурси и промяната в земеползването с цел да се подпомогне изготвянето на политики чрез участието на широк кръг от заинтересовани страни, включително в държавите партньори;

51. подчертава, че надеждните и солидни мониторинг и съобщаване на информация по отношение на горите имат основно значение за подобряване на управлението на горите и улесняване на спазването на ангажиментите за спиране на обезлесяването в страните партньори; призовава ЕС да засили финансовата и техническата подкрепа за страните партньори с оглед на постигането на тези цели и за да им помогне да развият експертен опит, необходим за подобряване на местните структури за управление на горите и за засилване на отговорността;

52. подчертава, че незаконната сеч е продължаваща практика не само в трети държави, но и в ЕС; призовава Комисията и държавите членки да действат решително за предотвратяване на и борба с незаконната сеч; призовава Комисията да създаде европейска система за надзор и опазване на горите, основана на система за наблюдение, ползваща GNSS („Галилео“ и „Коперник“) и наземни мрежи, с цел наблюдение на дейността, свързана със сеч, от момента на събиране на дървения материал до входа и изхода на дървообработващите дружества; подчертава, че Комисията следва да се съсредоточи върху предотвратяването на незаконната сеч чрез подобряване на прилагането на Регламента относно дървения материал ( 17 ) и FLEGT; подчертава необходимостта от повишаване на обществената осведоменост за социалното и икономическото въздействие на незаконната сеч и престъпленията, свързани с горите;

53. припомня, че поради изменението на климата се очаква да се повиши рискът от горски пожари; подчертава съответно необходимостта от значително увеличаване на усилията за превенция и за осигуряване на готовност чрез международно сътрудничество в областта на инструментите за ранно предупреждение, устойчивостта при бедствия и мерките за смекчаване на риска; препоръчва Комисията да продължи да подкрепя развитието на глобални (като например Глобалната информационна система за горски пожари) и регионални (като например Европейската информационна система за горски пожари) информационни системи за наблюдение на въздействието на горските пожари; призовава Комисията да използва експертния си опит и да разшири използването на системата за сателитно наблюдение „Коперник“ REDD+ за подпомагане на мониторинга на риска за горите и по отношение на обезлесяването в сътрудничество с трети страни;

54. отново заявява, че политиката на ЕС в областта на търговията и инвестициите трябва винаги да включва обвързващи и приложими глави за устойчиво развитие, които изцяло да зачитат международните ангажименти, по-специално Парижкото споразумение, и да са в съответствие с правилата на Световната търговска организация (СТО); приветства намерението на Комисията да превърне Парижкото споразумение в съществен елемент от всички бъдещи споразумения в областта на търговията и инвестициите; призовава Комисията да гарантира, че всички бъдещи търговски споразумения, както всеобхватните, така и съответните частични споразумения, съдържат обвързващи и изпълними разпоредби, включително антикорупционни разпоредби, свързани с незаконната сеч, с цел предотвратяване на обезлесяването и деградацията на горите;

55. приветства принципа „не вреди“, както е изтъкнат в съобщението относно Европейския зелен пакт; препоръчва в този контекст Комисията да направи по-добра оценка на въздействието на съществуващите търговски споразумения върху обезлесяването и да гарантира, че в главите за търговията и устойчивото развитие на всички споразумения за свободна търговия и инвестиции са включени по-амбициозни разпоредби за опазването на горите, биологичното разнообразие и устойчивото горско стопанство;

56. призовава Комисията да гарантира, че въздействието на търговските споразумения върху състоянието на горите, биологичното разнообразие и правата на човека систематично се оценява в рамките на оценката на въздействието върху устойчивото развитие и други подходящи методи за оценка, в консултация със съответните заинтересовани страни, и че заключенията на тези оценки впоследствие ще бъдат взети изцяло предвид при преговорите по тези споразумения и сключването им;

57. подчертава необходимостта от по-нататъшно подобряване на изпълнението и прилагането на Регламента относно дървения материал с цел по-добро справяне с търговията с внесени и произхождащи от Съюза незаконно добити дървен материал и изделия от дървен материал; отбелязва освен това, че вносът на дървен материал и изделия от дървен материал следва да бъде подлаган на по-сериозна проверка по границите на ЕС, за да се гарантира, че внесените продукти действително съответстват на критериите, необходими за пускането им на пазара на ЕС; припомня, че дървеният материал от зони на конфликт вече е част от областите на действие на плана за действие по FLEGT, но че извършената досега работа за справяне с това явление се оказа недостатъчна; призовава Комисията да изпълни своя ангажимент да разшири задълженията за надлежна проверка за дървения материал от зони на конфликт, както са предвидени в Регламента на ЕС за дървения материал във връзка с неговото скорошно преразглеждане; подчертава, че укрепването на съществуващите политики трябва да върви ръка за ръка с по-голяма последователност на политиката, за да се гарантира, че политиките на ЕС, включително търговията, не водят до отрицателно въздействие върху околната среда или хората;

58. отбелязва със съжаление, че настоящото равнище на наблюдение на вноса на дървен материал и изделия от дървен материал в ЕС е недостатъчно, по-специално по отношение на проверката дали отговарят на критериите, необходими за влизане в ЕС;

59. припомня, че целта на споразуменията за доброволно партньорство (СДП) за прилагане на FLEGT е да предоставят правна рамка, имаща за цел да се гарантира, че целият обхванат от СДП внос на дървен материал и на изделия от дървен материал от партньорски държави в ЕС е извършен законно; подчертава, че по принцип СДП имат за цел да засилят системните промени в сектора на горското стопанство, с цел да се развие устойчиво управление на горите, да се изкорени незаконният дърводобив и да се подпомогнат усилията в световен мащаб за спиране на обезлесяването и влошаването на състоянието на горите; подчертава, че СДП предоставят важна правна рамка както за ЕС, така и за неговите партньорски държави, която е възможна благодарение на доброто сътрудничество и ангажираността от страна на засегнатите държави;

60. приветства напредъка, постигнат чрез СДП за FLEGT, и засиления диалог между правителствата, промишлеността и гражданското общество в няколко държави в резултат на процеса на сключване на СДП; отбелязва, че към настоящия момент седем държави са ратифицирали СДП с ЕС (Камерун, Централноафриканската република, Гана, Индонезия, Либерия, Република Конго и Виетнам), от които Индонезия е първата и досега единствената партньорска държава по СДП с разрешително по FLEGT, което е в действие от 2016 г. насам, както и че ЕС приключи преговорите и инициира СДП с Хондурас и Гвиана, като понастоящем се водят преговори с шест други държави (Кот д'Ивоар, Демократична република Конго, Габон, Лаос, Тайланд и Малайзия); подчертава, че СДП съставляват много ефективна рамка, в която да се установят добри партньорства с тези държави и че следва да се насърчават нови СДП с допълнителни партньори; изразява убеждение, че ЕС следва да продължи да си сътрудничи с държавите, сключили СДП за FLEGT, за да гарантира, че продължава да бъде привлекателна алтернатива на експортните пазари с по-малко строги екологични стандарти; признава важността на Регламента за FLEGT ( 18 ) и Регламента относно дървения материал за предотвратяването на навлизането на незаконно добит дървен материал на пазара на ЕС; призовава за това ЕС да увеличи финансирането за FLEGT; приветства предстоящата проверка за пригодност от страна на Комисията на Регламента за FLEGT и Регламента относно дървения материал, също и като възможност за засилване на тяхното прилагане и разширяване на техния обхват;

61. призовава Комисията, когато укрепва съществуващите политики, да гарантира последователността на СДП за FLEGT с всичките си политики, включително в областта на развитието, околната среда, земеделието и търговията; призовава Комисията да договори стандарти за внос на дървен материал в бъдещите двустранни или многостранни споразумения, свързани с търговията, така че да се избегне подкопаване на успехите, постигнати посредством плана за действие за FLEGT с държавите — производителки на дървен материал;

62. изразява убеждението си, че процесът на издаване на разрешителни за FLEGT допълва доброволното сертифициране от трети страни и че е особено полезен за по-малките оператори, които често се затрудняват да получат сертифициране чрез схеми в частния сектор.

63. призовава ЕС да засили международното сътрудничество, като удвои усилията си в основните международни организации, включително СТО и Организацията за икономическо сътрудничество и развитие (ОИСР); призовава Комисията да проучи възможността за многостранни, плурилатерални или двустранни сътрудничества, включително да ускори преговорите в СТО относно Споразумението за екологичните стоки, с търговските партньори и другите държави вносителки в борбата с обезлесяването и изменението на климата в резултат от вноса, като същевременно защитава възможностите за законна търговия и като укрепи устойчивото управление на земите и устойчивото земеделие, както и режима на владение на земята и доброто управление в трети държави;

64. подчертава, че ясни ангажименти за борба с обезлесяването присъстват във всички нови търговски споразумения, по-специално с Меркосур и други;

65. призовава Комисията да използва новите разпоредби на Антидъмпинговия регламент ( 19 ) относно политиките в областта на околната среда и климата;

66. приканва ЕС да засили връзката между търговската политика и политиката на развитие, по-специално като подобри прилагането на правилата на Общата схема за преференции плюс (ОСП+) в партньорските държави; приканва Комисията да определи, заедно с бенефициерите на ОСП+, планове за действие в областта на управлението на горите, за да се гарантира ефективно изпълнение на техните ангажименти в областта на околната среда;

67. подчертава, че извънредното положение в областта на климата и последиците от масовата загуба на биологично разнообразие представляват сериозна заплаха за правата на човека; призовава ЕС и Европейската служба за външна дейност да направят задълбочена оценка на това как външната дейност може да допринесе по най-добрия начин за цялостен, основан на правата на човека подход за спиране на загубата на биологично разнообразие, на обезлесяването и деградацията на горите; призовава ЕС да продължи насърчаването на биологичното разнообразие като право на човека в контекста на рамката за глобалното биологично разнообразие след 2020 г.;

68. подчертава значението на улесняването на приобщаващ подход на партньорство на всички равнища с трети държави с цел по-нататъшна борба с обезлесяването и деградацията на горите, укрепване на устойчивото управление на земята и устойчивото селско стопанство, както и на земевладението и доброто управление, като същевременно се зачитат правата на човека, правата на коренното население, дребните земеделски стопани и местните общности; призовава Комисията да засили сътрудничеството с трети държави чрез техническа помощ, обмен на информация и добри практики в областта на съхраняването, опазването и устойчивото използване на горите, кръговата икономика, устойчивата биоикономика, енергията от възобновяеми източници, устойчивото интелигентно селско стопанство, агроекологията и агролесовъдството, като същевременно признава инициативите за устойчивост на частния сектор, като например схемите за справедлива търговия; настоятелно заявява, че външното измерение на Европейския зелен пакт следва да бъде допълнително укрепено чрез съюзи и партньорства, насочени към справяне с глобалните предизвикателства, като например изменението на климата и биологичното разнообразие, като същевременно се улеснява социално-икономическото развитие на държавите партньори;

69. приветства плана на Комисията да гарантира, че темата за обезлесяването е част от политическия диалог на национално и регионално равнище, и насърчава Комисията да развие партньорски споразумения, които да включват защита на горите и екосистемите, поощряване на правата на човека, по-специално правата на коренното население и местните общности, включително жените, както и подкрепа за ефективното участие на представители на гражданското общество и природозащитници; подчертава, че такъв диалог следва да се води с всички страни производителки, включително развитите държави;

70. приветства плана на Комисията да подкрепи държавите партньори при разработването и прилагането на рамки, които могат да насърчат по-добра защита и управление на горите и на земите, включително, когато е уместно, признаването на правата на земевладение на коренното население и местните общности, както и свързани управленски мерки, като например стратегии за смекчаване и адаптиране, и препоръчва Комисията да включи този аспект в своите разсъждения и действия; посочва, че тези рамки следва да допринасят не само за националните нужди, но и за национално определените приноси на държавите партньори в рамките на Парижкото споразумение, както и за техните национални стратегии и планове за действие в областта на биологичното разнообразие съгласно Конвенцията за биологичното разнообразие;

71. призовава ЕС да предостави подкрепа на държавите партньори за осъществяване на действия, които ще им помогнат да изпълнят всички мерки, които ЕС може да определи за справяне със свързаното с внос обезлесяване, и призовава за засилване на сътрудничеството и за предприемане на необходимите и ефективни мерки за предотвратяване на това търговията със стоки, свързани с обезлесяване и деградация на горите, да бъде пренасочена към други региони на света; призовава Комисията да гарантира, че подкрепата, предоставяна от ЕС за политиките в областта на селското стопанство, инфраструктурата, минното дело и градските, крайградските и селските райони в държавите партньори, не допринася за обезлесяването и деградацията на горите; приканва Комисията, заедно с държавите членки, да подкрепи технически и финансов механизъм на ЕС, който да бъде катализатор за финансирането на усилията на партньорите за устойчиво използване, защита и възстановяване на горите, да подобри устойчивото селскостопанско производство, което не е свързано с обезлесяване, и да разгледа минните дейности с неблагоприятно въздействие върху горите в рамките на предстоящия Инструмент за съседство, сътрудничество за развитие и международно сътрудничество (ИССРМС);

72. призовава за силно присъствие на сектора на горското стопанство в бъдещия ИССРМС и за пълноценно използване на потенциала на Плана за външни инвестиции и на регионалните механизми за смесено финансиране с цел привличане на частно финансиране с оглед на устойчиво управление на горите (от опазване на съществуващите гори до повторно и ново залесяване), устойчив туризъм и агролесовъдство, както и инициативите, предприети от дружествата за премахване на свързаните с обезлесяване продукти от техните вериги на доставки, с цел постигане на ЦУР;

73. препоръчва на Комисията и на държавите членки да установят ефективни методи за споделяне с други държави на новаторски и устойчиви европейски практики и експертни познания в областта на кръговата икономика и устойчивата биоикономика, енергията от възобновяеми източници, интелигентното селско стопанство и други свързани с тях области;

74. изисква от Комисията редовно да представя доклад, обхващащ тенденциите при обезлесяването и експлоатацията на райони с високи въглеродни запаси, например торфища, в трети държави;

75. насърчава прилагането на мерки за подкрепа, насочени към увеличаване на производителността в селското стопанство в целевите държави, за да се намали социалният и икономическият натиск, свързан с обезлесяването и експлоатацията на торфищата;

76. подкрепя намерението на Комисията да насърчава — от името на ЕС в рамките на важни международни форуми — приемането и изпълнението на стриктни ангажименти и разпоредби за спиране на обезлесяването и деградацията на горите и за подпомагане на тяхното възстановяване; счита, че ЕС трябва да дава пример в това отношение; подчертава важността на това при прилагането на мерки за защита на горите да се вземат предвид експертните познания и практиките на национално, регионално и местно равнище; приветства решението на Общото събрание на ООН за обявяване на периода 2021 — 2030 г. за десетилетие на възстановяване на екосистемите; подчертава, че това десетилетие на ООН определя възстановяването на екосистемите като основно природосъобразно решение за постигане на широк спектър от ЦУР;

77. призовава Комисията и държавите членки да продължат да подкрепят опазването на горите чрез създаването, консолидирането и ефективното управление на мрежите от защитени зони, включително горските райони, като например „НатурАфрика 2030“, особено в държавите, които са основни производители на дървен материал; признава, че това допринася и за опазването на биологичното разнообразие и ще укрепи позицията на ЕС на следващата конференция на страните по Конвенцията за биологичното разнообразие;

78. приветства плана на Комисията за засилване на международното сътрудничество в областта на политиките и мерките за опазване, възстановяване и устойчиво управление на горите в света с цел предотвратяване на обезлесяването в световен мащаб на ключови международни форуми; отбелязва, че съществуващото определение за гора и категоризацията на горите, както и други съответни концепции и принципи, свързани с устойчивото управление на горите, които се използват от съответните институции, като например ФАО, са строго технически и не отразяват изцяло разнообразието на горските екосистеми; призовава Комисията и държавите членки да се стремят към сътрудничество с тези ключови международни форуми, наред с другото, с цел да се хармонизират използваните терминология, концепции и статистика (напр. „девствени и стари гори“, „горски насаждения“, „устойчиво управление на горите“, „природосъобразно управление“ или „вериги на доставки, несвързани с обезлесяване) и да се гарантира съгласуваността на приеманите политики и мерки;

79. призовава Комисията да възобнови преговорите за международна конвенция за горите, която да допринася за управлението, опазването и устойчивото развитие на горите и да води до резултати за техните многобройни и допълващи се функции и употреби, включително действия за повторно залесяване, ново залесяване и опазване на горите; подчертава, че такава конвенция следва да отчита социалните, икономическите, екологичните, културните и духовните потребности на настоящите и бъдещите поколения и да признава жизненоважната роля на всички видове гори за поддържането на екологичните процеси и екологичното равновесие, както и за подкрепата за идентичността, културата и правата на коренното население, техните общности и други общности и жители на горите;

80. призовава Комисията и държавите членки систематично да включват разпоредби, свързани с обезлесяването и деградацията на горите, както и с деградацията на другите природни системи, загубата на биологично разнообразие и нарушенията на правата на човека, в политиките за развитие и във всички инвестиционни програми и програми за подпомагане, насочени към страните производителки, и да обмислят обвързването на инвестициите и подкрепата с условие за постигане на съответствие с тези елементи;

81. признава значението на международните рамки, като Доброволните насоки относно отговорното управление на правото на владение на земя, рибарството и горите, за предоставянето на правна яснота и международно приети стандарти на добри практики за отговорното управление на земевладението; приканва Комисията да подкрепи разпространението и използването на Доброволните насоки на световно, регионално и национално равнище; подчертава необходимостта от ефективен независим мониторинг и прилагане, включително подходящ механизъм за уреждане на спорове и механизъм за подаване на жалби, за да се осигури спазването на Доброволните насоки;

82. призовава за задълбочаване на сътрудничеството между ЕС и държавите от Африка, Карибите и Тихоокеанския басейн (АКТБ) с цел справяне с разрастващия се проблем с обезлесяването и опустиняването в държавите от АКТБ чрез разработването на планове за действие, насочени към подобряване на управлението и опазването на горите, като се вземат предвид причините за обезлесяването в рамките на и извън сектора на горите и като се отчита значението на тропическия дървен материал за икономиките на държавите от АКТБ с гори, от които се произвежда дървен материал;

83. настоятелно призовава ЕС и неговите държави членки да осигуряват съгласуваност между политиките в съответствие с принципа на съгласуваност на политиките за развитие, посочен в член 208 от Договора за функционирането на Европейския съюз;

84. признава и подкрепя заключенията на ФAO, съгласно които глобалното устойчивото земеползване е от важно значение за борбата с бедността;

85. посочва, че горите допринасят значително за световната продоволствена сигурност, поминъка и изхранването в развиващите се страни и че те са важен източник на доходи за местните общности; припомня, че напредъкът към устойчиво селско стопанство, продоволствена сигурност и устойчиво управление на горите следва да бъде осъществен едновременно в качеството им на основни елементи на Програмата до 2030 г.;

86. възлага на своя председател да предаде настоящата резолюция на Съвета и на Комисията.

(1) Решение на Съда на Европейския съюз от 17 април 2018 г., Европейска комисия/Република Полша, C-441/17, EC:C:2018:255.

(2) Приети текстове, P9_TA(2020)0005.

(3) Приети текстове, P9_TA(2020)0015.

(4) Приети текстове, P9_TA(2019)0078.

(5) ОВ C 433, 23.12.2019 г., стр. 50.

(6) ОВ C 298, 23.8.2018 г., стр. 2.

(7) Цел 15.2: насърчаване на прилагането на устойчиво управление на всички видове гори, спиране на обезлесяването, възстановяване на увредените гори и значително увеличаване на залесяването и повторното залесяване в световен мащаб до 2020 г.

(8) Цел 5: до 2020 г. процентът на загуба на всички естествени местообитания, включително и горите, да спадне най-малкото наполовина и по възможност да бъде сведен почти до нула, като деградацията и фрагментацията на горите да намалее значително.

(9) https://www.globalwitness.org/en/campaigns/forests/why-eu-action-tackle-deforestation-should-not-let-finance-hook/

(10) Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници (ОВ L 328, 21.12.2018 г., стр. 82).

(11) Donato, D. и др., „Mangroves among the most carbon-rich forests in the tropics“ (Мангровите гори сред най-богатите на въглерод гори в тропиците), Nature Geoscience, април 2011 г.

(12) Директива 2014/95/ЕС на Европейския парламент и на Съвета от 22 октомври 2014 г. за изменение на Директива 2013/34/EС по отношение на оповестяването на нефинансова информация и на информация за многообразието от страна на някои големи предприятия и групи (ОВ L 330, 15.11.2014 г., стр. 1).

(13) Регламент (ЕС) 2020/852 на Европейския парламент и на Съвета от 18 юни 2020 г. за установяване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стp. 13).

(14) Делегиран регламент (ЕС) 2019/807 на Комисията от 13 март 2019 г. за допълване на Директива (ЕС) 2018/2001 на Европейския парламент и на Съвета по отношение на определянето на суровините с висок риск от непреки промени в земеползването, за които се наблюдава значително разширяване на производствения район в терени с високи въглеродни запаси, и сертифициране на биогорива, течни горива от биомаса и газообразни и твърди горива от биомаса с нисък риск от непреки промени в земеползването (ОВ L 133, 21.5.2019 г., стр. 1).

(15) Doyle, A. и Roche, A., „Nineteen nations say they’ll use more bioenergy to slow climate change“ (Деветнадесет държави заявяват, че ще използват повече биоенергия, за да забавят изменението на климата), Ройтерс,16 ноември 2017 г., http://www.reuters.com/article/us-climatechange-accord-biofuels/nineteen-nations-say-theyll-use-more-bioenergy-to-slow-climate-change-idUSKBN1DG2DO

(16) http://www.fao.org/food-loss-and-food-waste/en/

(17) Регламент (ЕС) № 995/2010 на Европейския парламент и на Съвета от 20 октомври 2010 г. за определяне на задълженията на операторите, които пускат на пазара дървен материал и изделия от дървен материал (ОВ L 295, 12.11.2010 г., стр. 23).

(18) Регламент (ЕО) № 2173/2005 на Съвета от 20 декември 2005 г. за установяването на схема на разрешителни FLEGT за вноса на дървесина в Европейската общност (ОВ L 347, 30.12.2005 г., стр. 1).

(19) Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (ОВ L 176, 30.6.2016 г., стр. 21).